Lehotský, Tomáš, poslanec NR SR (2022-10-18):
Ďakujem veľmi pekne, pán predsedajúci. Musím teda povedať, že debata je šialená miestami. Na jednej strane paralelná realita v podaní pána Mazureka. Na druhej strane stredovek v podaní pána Kuffu. Bohužiaľ, bohužiaľ, dovoľte aj mne teda z tohto miesta vyjadriť úprimnú sústrasť rodinám Juraja Vankuliča a Matúša Horvátha, dvoch mladých ľudí, ktorí zahynuli brutálnou smrťou v rámci teroristického činu, ktorý sa udial na Zámockej ulici. Veľmi ma to mrzí. Rovnako ďakujem poslancom koalície, ktorí prišli s týmto uznesením, ktoré sa snaží zaujať nejaké stanovisko k tejto veľkej tragédii. Musím povedať, že aj strana SaS mala vlastné uznesenie alebo má vlastné uznesenie, ale po dohode a rokovaní s koaličnými, bývalými koaličnými partnermi sme sa rozhodli, že podporíme toto uznesenie. Je to veľmi dobrý krok. Na druhej strane sme presvedčení, že mali by sme ísť trochu ďalej. Ďalej z pohľadu konkrétnosti a ďalej aj možno z pohľadu svedomia. Čo sa týka konkrétnosti tak to, čo vytýkame tomu uzneseniu, je to, že zostáva v nejakých všeobecných formuláciách a odkaze na www vlády. A čo sa týka toho svedomia, tak myslím si, že v rámci LBGTI komunity alebo teda LBGTI ľudí máme veľký dlh a mali by sme ho splácať. A nemalo by to zostať len pri nejakých majetkových právach alebo nejakých životných situáciách. Mali by sme ísť ďalej. A v tomto zmysle sme pripravili pozmeňujúci návrh, ktorý teda prečítam, ale teda najskôr ho tak v stručnosti uvediem a vysvetlím. Ten pozmeňujúci návrh má tri body. Vzhľadom na to, že to uznesenie je trošku nejasné v tom, že ako keby malo dva nadpisy. V tom jednom nadpise chýba spomenutie menšiny LGBTI+ v rámci toho uznesenia a vzhľadom na tie udalosti, ktoré viedli k vytvoreniu tohto uznesenia, tak si myslíme, že si ten názov zaslúži spomenutie menšiny LGBTI+. Ten druhý bod sa viaže k tomu, čo som povedal teda, že máme pocit, že to uznesenie nie je dostatočne konkrétne a zastrešuje sa teda PVV-čkom. My teda navrhujeme doplniť konkrétny záväzok do tohto uznesenia týkajúci sa zlepšenia legislatívy v oblasti majetkových práv a životných situácii osôb žijúcich v spoločnej domácnosti. To znamená, že ideme ďalej, ideme o krok ďalej. A tá tretia vec sa týka toho, čo som spomínal ohľadne tej veľkorysosti, resp. svedomia, kedy navrhujeme do tohto uznesenia doplniť deklarovanie záväzku zákonodarného zboru prijať legislatívne zmeny, ktoré zabezpečia ľuďom z prostredia LGBTI+ rovnaké práva, ako majú všetci ľudia tak, ako to je určené v čl. 12 slovenskej ústavy. To znamená, nemali by sme sa a tento parlament by sa nemal obmedziť len na to, aby riešil určité majetkové práva a zvýhodňovanie a zjednodušovanie života tých ľudí. V tejto oblasti, resp. na nejaké životné situácie, ale mali by sme ísť ďalej a uplatniť práva LGBTI+ ľudí v celosti. Takže, pán predsedajúci, teraz dovoľte mi, aby som prečítal pozmeňujúci návrh. Pozmeňujúci a doplňujúci návrh poslanca Národnej rady Slovenskej republiky Tomáša Lehotského k návrhu skupiny poslancov Národnej rady Slovenskej republiky na prijatie uznesenia Národnej rady Slovenskej republiky k silnejúcim prejavom nenávisti voči menšinám a komunitám, osobitne komunite LGBTI+ a židovskej komunite žijúcim na Slovensku. 1. Názov uznesenia znie: „Uznesenie Národnej rady Slovenskej republiky z roku 2022 k prejavom nenávisti voči menšinám, osobitne menšine LGBTI+ a komunitám žijúcim na Slovensku“. 2. Bod D uznesenia znie: „D. žiada vládu Slovenskej republiky, aby naplnila záväzky z Programového vyhlásenia vlády Slovenskej republiky na obdobie 2021 – 2024 zamerané na zlepšenie postavenia menšín, vrátane záväzku zlepšiť legislatívu v oblasti majetkových práv a životných situácií týkajúcich sa osôb žijúcich v spoločnej domácnosti. Rovnako žiada, aby vláda Slovenskej republiky navrhla opatrenia na potlačenie prejavov nenávisti vo verejnom priestore,“ 3. Návrh uznesenia sa dopĺňa bodom E, ktorý znie: „E. sa zaväzuje prijať také legislatívne zmeny, ktoré zlepšia postavenie LGBTI+ ľudí s cieľom zabezpečiť rovnosť v dôstojnosti i v právach, vychádzajúc z čl. 12 Ústavy Slovenskej republiky.“ Toľko k tomuto pozmeňujúcemu návrhu strany SaS. Ešte raz vďaka za toto uznesenie. Chcem požiadať všetkých poslancov, aby podporili toto uznesenie a zároveň chcem požiadať všetkých poslancov, aby podporili aj pozmeňujúci návrh. Ďakujem veľmi pekne.